Pőtheová, Soňa, predsedníčka Úradu na ochranu osobných údajov (2017-09-07):
Ďakujem veľmi pekne aj za faktické poznámky, aj za otázky. Ak dovolíte, začnem možno trošku od konca. Keď som tu bola pred dvomi rokmi so správou, tak boli poslanci, ktorí mali nejaké podnety. Chcem len povedať, že sme ich vyriešili. Ale keďže sa pýtate na konkrétnu vec, čo je GDPR, čo je nové nariadenie, nebolo súčasťou tejto správy, lebo sa rieši teraz. Pýtate sa aktuálnu vec, takže ja sa pokúsim vám odpovedať. Čo sa týka kontrol, my máme štyroch kontrolórov, preto myslím si, že počet 19 plánovaných kontrol a 90 mimoriadnych je, keď si zrátate 109 kontrol, máme 365 dní. Chceme ísť do hĺbky. My sme tie kontroly začali robiť naozaj do hĺbky, čo znamená, že keď prídete do firmy, ktorá sa zaoberá naozaj rozsiahlym spracovaním osobných údajov, takzvané tie big data, tak potrebujete aj ľudí, ktorí idú špeciálne do softvéru, musia to byť odborníci. Jednoducho tie kontroly nemôžu trvať jeden, dva dni. Nehovoriac o tom, že, samozrejme, tí, ktorí ste právnici, vidím tu pána Kresáka, tak veľmi dobre viete, že sú tu procesné úkony a časy, ktoré vy musíte pri tých kontrolách dodržiavať. Tým pádom ste limitovaní aj vecami, ktoré sa volajú že obštrukcie. Vám to vysvetľovať, predpokladám, nemusím. To znamená, na tento počet 109 kontrol ročne pri štyroch kontrolóroch si myslím, že úrad urobil celkom dobrý výkon. A ako som, neviem, či ste si všimli, že sme zvýšili výber kontrol (pozn. red.: správne „pokút“) o 168 %. Považujem to za zásadnú vec, ktorá sa udiala na úrade. Jednoducho ten výkon ten štát už aj konečne vidí. Čo sa týka nového nariadenia, nemyslím si, že sme to podcenili. Od apríla máme rokovacie konania so všetkými zásadnými stakeholdermi, so všetkými zásadnými organizáciami, ktoré môžu hovoriť k GDPR. Takže či už to bola komora americká, či to boli jednotlivé komory obchodné, či to boli asociácie zamestnávateľov, všetci mali možnosť byť pri príprave zákona a potom ešte aj v pripomienkovom konaní. To znamená, dvakrát sme sa s každým stretli. My ideme s tým zákonom, ktorý mal cez tisíc zásadných pripomienok, zo všetkými sme sa vysporiadali a ideme do Národnej rady bez zásadných pripomienok. Považujem to, prepáčte, myslím si, že za úspech vzhľadom na to, ako niekedy zákon pripravený ide. Bolo to veľmi ťažké obdobie, pretože ako tu pán poslanec Dostál povedal, je to európske nariadenie. Tam nemáte veľa alternatív na to, aby ste nejak menili zásadne zákon. To, čo sme mohli upraviť, bolo možno postavenie úradu, postavenie inšpektorov a v zásade máme možnosť podieľať sa, akurát tak stanovovať nejaké hodnoty a výber pre štát, čo sa týka certifikácie, akreditácie, ktorá bude nutná a ktorá bude potrebná pre firmy, ktoré budú dávať pečiatku, že ochrana osobných údajov je v poriadku. To je len tak možno zoširoka. To, že GDPR je problém, si uvedomuje, firmy, ktoré pracujú, spracovávajú osobné údaje, to veľmi dobre vedia. Obracajú sa na úrad a snažíme sa im vyjsť v ústrety vždy, čo sa týka informácie. Nikdy sme nepovedali, že informáciu neposkytneme. Áno, pán poslanec Dostal má pravdu. Málokto si to uvedomuje. My veľké rozdiely alebo veľké výnimky v tom zákone jednoducho urobiť nemôžme. Ako povedal pán poslanec Beblavý, bol vtedy u nás na úrade, prijali sme ho. Ja chápem, že tu tá obava je. Ale tie pokuty, ktoré sú dané v Európskej únii, my nevieme nejak ovplyvniť. V septembri sa očakáva rozhodnutie Working Party 29, to je vlastne organizácia, alebo to je časť, to je skupina, ktorá má vplyv na to, akým spôsobom budú pokuty dávané, aká bude výška pokút. Taktiež sa tomu budeme musieť prispôsobiť. Predpokladáme, že hneď po schválení zákona, ak to prejde, budeme musieť robiť vyhlášky. Takže čo sa týka pokút, je to vec, ktorá je stále živá, a verte tomu, že na úrade my nemáme ambíciu pokutovať likvidačne firmy, ktoré jednoducho nebudú spĺňať kritériá ochrany osobných údajov. Na druhej strane firmy si musia uvedomiť, že ochrana osobných údajov sa stáva veľkou témou. Je to téma, ktorá je možno podceňovaná, ale, bohužiaľ, práve s tými vysokými pokutami príde ten význam skutočne do popredia, že prečo je dôležité osobné údaje chrániť. Prestávame sa pozerať na to, ako sa firma zachová, a pozeráme na to, čo verejnosť potrebuje. A z tohto pohľadu, z pohľadu toho, čo verejnosť v skutočnosti, akým spôsobom každý z nás je otvorený a pripravený na ochranu svojich osobných údajov, na to, kde vám všetky aj vaše osobné údaje sa dokážu objaviť, ako sa zneužívajú, ja si myslím, že každý z nás môže byť rád, že tá ochrana bude prísnejšia. To je asi všetko.